SABUY ลุ้นโชว์กำไร Q2 โตเฉียด 3 เท่าตัว โบรกเชียร์ “ซื้อ” เคาะเป้า 50 บ.
โบรกชี้ SABUY กำไรไตรมาส 2/65 แข็งแกร่ง โต 240-280% ทะลุ 160-180 ลบ. รับธุรกิจใหม่หนุน แนะนำเป้าหมายราคา 50 บ.
โบรกชี้ SABUY กำไรไตรมาส 2/65 แข็งแกร่ง โต 240-280% ทะลุ 160-180 ลบ. รับธุรกิจใหม่หนุน แนะนำเป้าหมายราคา 50 บ.
19 พ.ค. 2565

บริษัท หลักทรัพย์บัวหลวง จำกัด (มหาชน) ระบุในบทวิเคราะห์ (19 พ.ค.2565) โดยประเมิน บริษัท สบาย เทคโนโลยี จำกัด (มหาชน) หรือ SABUY ว่าบริษัทจะรายงานกำไรสุทธิทำสถิติสูงสุดในไตรมาส 1/2565 ที่ 107 ล้านบาทไปแล้ว เติบโต 219% เมื่อเทียบกับงวดเดียวกันของปีก่อน และ 40% จากไตรมาสก่อนหน้า แต่นักลงทุนบางส่วนอาจจะยังมีความไม่เชื่อมั่นกับสมมุติฐานกำไรสุทธิปี 2565 ของทางฝ่ายวิจัยที่ 787 ล้านบาท เพราะกำไรสุทธิไตรมาส 1/2565 ของ SABUY คิดเป็นเพียง 14% ของประมาณการกำไรเต็มปีของทางฝ่ายวิจัย
อย่างไรก็ตามคาดกำไรจะปรับตัวขึ้นเรื่อยๆ ในทุกไตรมาสตั้งแต่ไตรมาส 2/2565 – 4/2565 หนุนจากธุรกิจใหม่และการขยายตัวเป็นวงกว้างของ Ecosystem เมื่อนักลงทุนได้เห็นกำไรที่แข็งแกร่งในไตรมาส 2/2565 ที่ 160-180 ล้านบาท เติบโต 240-280% เมื่อเทียบกับงวดเดียวกันของปีก่อน และ 50-70% จากไตรมาสก่อนหน้า และ 200-250 ล้านบาทในไตรมาส 3/2565 เติบโต 260-350% เมื่อเทียบกับงวดเดียวกันของปีก่อน และ 10-60% จากไตรมาสก่อนหน้า อ้างอิงจากประมาณการกำไรของทางฝ่ายวิจัย ณ เวลานั้น นักลงทุนจะเข้าใจว่าเป้าหมายกำไรปี 2565 นั้นสามารถบรรลุได้
ทั้งนี้ เม็ดเงินกำลังไหลออกจากตลาด โดยเฉพาะในกลุ่มหุ้นที่มีการเติบโตสูง ซึ่งสาเหตุมาจากหลายปัจจัย แต่อย่าลืมความจริงที่ว่าสภาพตลาดแบบนี้ีไม่ได้อยู่ตลอดไป โดยเฉพาะกับบริษัทที่มีคุณภาพจะยืนทนแรงเสียดทานได้อย่างแข็งแกร่ง และสามารถกลับมาได้เร็วกว่ารายอื่น ซึ่ง SABUY น่าจะเป็นหนึ่งในหุ้นที่จะกระโดดลงจากโซนหมีขึ้นมาขี่กระทิงได้อย่างรวดเร็ว หนุนจากการเติบโตของกำไรที่แข็งแกร่งในไตรมาส 2/2565 ทั้งนี้อะไรคือสิ่งที่ทำให้ SABUY สามารถทำกำไรสุทธิได้ถึง 160-180 ล้าน บาทในไตรมาส 2/2565 ตามที่คาดไว้จาก 107 ล้านนบาทในไตรมาส 1/2565
โดยปัจจัยแรกที่หนุนการเติบโตได้แก่ การเติบโตอย่างรวดเร็วของ SABUYSpeed เพิ่มขึ้น 20-25 ล้านบาทจากไตรมาสก่อนหน้า ซึ่งมีสาขาอยู่ที่ 5,984 สาขา ณ สิ้นปี 2564 และมาเป็น 12,100 สาขา ณ สิ้นไตรมาส 1/2565 และจะขึ้นไปอยู่ที่ 15,000 สาขา ณ สิ้นเดือน มิถุนายน ปัจจัยที่สองได้แก่ ธุรกิจสินเชื่อ เพิ่มขึ้น 5-10 ล้านบาทจากไตรมาสก่อนหน้า หลังจากมีการเข้าซื้อหลายบริษัทที่มีใบอนุญาติที่จำเป็น
สำหรับการฟื้นตัวของธุรกิจเดิมของบริษัท มาจากตู้ชำระเงิน ตู้จำหน่ายสินค้าอัตโนมัติ และศูนย์อาหาร จะหนุนกำไรในไตรมาส 2/2565 เพิ่มขึ้น 25-30 ล้านบาทจากไตรมาสก่อนหน้า เนื่องจากสถานการณ์โควิด 19 ที่ดีขึ้น สุดท้ายแต่ไม่ท้ายสุดบริษัทจะรับรู้กำไรจากดีล M&amp;A และธุรกิจ CDM เพิ่มขึ้น 3-5 ล้านบาทจากไตรมาสก่อนหน้า
ทั้งนี้ ในเดือนมิถุนายน SABUY จะลงระบบ CDMs ในสาขาของ 7-11 ทั้งหมด 100 สาขาแรก และคาดจะขยายตัวไปที่ราว 2,000 CDMs ณ สิ้นเดือน กันยายน และ 5,000 CDMs ณ สิ้นปี 2565 โดยคาดกำไรจากธุรกิจ CDMs จะอยู่ที่ 0.5 ล้านบาทในไตรมาส 2/2565 และจะเร่งตัวขึ้นไปที่ 15 ล้านบาทในไตรมาส 3/2565 และ 50 ล้านบาทในไตรมาส 4/2565
นอกจากนี้ จำนวนสาขาของ SABUY Speed จะเพิ่มขึ้นไปเป็น 20,000 สาขา ณ สิ้นปี 2565 ดังนั้นประมาณการกำไร 787 ล้านบาท จึงไม่ยากเกินไป อย่างไรก็ตาม หากกำไรในไตรมาส 4/2565 ออกมาตามที่คาดราว 290-300 ล้านบาท จะทำให้ประมาณการกำไรปี 2566 อยู่ที่ 1.2 พันล้านบาท มีโอกาสที่จะบรรลุได้ไม่ยาก โดยระดับการซื้อขายของบริษัทจะปรับตัวลงจาก Trailing PER ที่ 112 เท่า มาเป็น 54 เท่า ในปี 2565 และจะอยู่ที่ 44 เท่าในปี 2566 โดยมี PEG ที่ต่ำกว่า 1 เท่า ถูกมาก โดยทางฝ่ายวิจัยแนะนำเป้าหมายราคา 50 บาท